《莺啼序 邗江述旧，用陈检讨韵、》
清代·潘西凤

十里扬州，郭点点、绿波鸥鹭。蓦牵情、廿四桥头，望断许多烟树。

杜宇叫残归国梦，浮萍化尽垂杨絮。笑无端日月，底事催来催去？

遥忆当时，都成往事，无复星河渡。理愁肠、万结千回，人在桃花深处。

想山窗、茗碗炉烟，和春日、怀人诗句。更消魂，执手亭前，百花围护。

此时此际，又满院春光，可尝閒步。怕料峭风寒，体甚支离，衣须轻素。

红豆频抛，青眸未改，故人别久应心顾。难在到、隋堤烟雨路。

令人吊古，玉勾斜上荒邱，尽是美人香墓。伤心难说，流水行云，缥缈浑无据。

更是春风绿柳，楚楚凄凄，忙忙梦梦，丝丝缕缕。金屋难成，玉簪空在，何当消受青灯下，醉酕醄、仔细窗前觑。

可怜今夜孤身，梦断青魂，泪成红雨。

作者简介：字桐冈，流寓潘澄子。著《竹香亭诗馀》。